Broj: 711-I-1494-M-301/22-02-17

Zagreb, 17. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Lovre Miklaužića, zamjenika gradonačelnika Grada Popovače,** za davanjem mišljenja Povjerenstva,na 176. sjednici održanoj dana 17. lipnja 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI/21-a, nema zapreke da obveznik Lovro Miklaužić, zamjenik gradonačelnika Grada Popovače, istovremeno uz obnašanje navedene dužnosti bude zaposlen kao direktor Turističke zajednice Grada Popovače te da za obavljanje navedenih poslova prima plaću, ukoliko će navedenu dužnost zamjenika gradonačelnika obavljati volonterski.**
2. **Sukladno članku 17. stavku 4. ZSSI/21-a obveznik je dužan prilikom podnošenja godišnje imovinske kartice prijaviti Povjerenstvu prihode stečene obavljanjem poslova direktora Turističke zajednice Grada Popovače.**
3. **Povjerenstvo ukazuje** **obvezniku da je sukladno članku 9. ZSSI/21-a dužan izuzeti se od svakog, pa i posrednog** **oblika sudjelovanja prilikom nastanka eventualnih poslovnih odnosa Grada Popovače s Turističkom zajednicom Grada Popovače, ako bi se povodom obnašanja dužnosti zamjenika gradonačelnika našao u situaciji odlučivati o tome.**

 Obrazloženje

Zahtjev za davanjem mišljenja Povjerenstva podnio je obveznik Lovro Miklaužić, zamjenik gradonačelnika Grada Popovače. U knjigama ulazne pošte Povjerenstva zahtjev je zaprimljen 6. lipnja 2022. pod poslovnim brojem 711-U-5828-M-301/22-01-1, povodom kojeg se vodi predmet broj M-301/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Lovro Miklaužić, povodom obnašanja dužnosti zamjenik gradonačelnika Grada Popovače dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva je li suprotno odredbama ZSSI/21-a da kao zamjenik gradonačelnika Grada Popovače, koji trenutno dužnost obnaša profesionalno, istodobno obavlja poslove direktora Turističke zajednice Grada Popovače (u daljnjem tekstu: TZ Grada Popovače), ukoliko bi dužnost zamjenika gradonačelnika obnašao volonterski.

Naime, navodi da je TZ Grada Popovače raspisala natječaj za direktora iste te ističe da prema Pravilniku o posebnim uvjetima koje moraju ispunjavati zaposleni u turističkim zajednicama ispunjava sve kriterije za obavljanje ove funkcije, kao i da raspolaže informacijama kako je navedeno ostvarivao uz uvjet da prestane profesionalno obnašati dužnost zamjenika gradonačelnika Grada Popovače.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 18. stavkom 1. ZSSI/21-a propisano je obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. tog Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Prema članu 13. stavku 1. Zakona tijela turističke zajednice su skupština, kao upravno tijelo, turističko vijeće, kao izvršno tijelo skupštine, te predsjednik turističke zajednice, koji zastupa turističku zajednicu.

Člankom 22. stavkom 3. Zakona propisano je da direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice. Direktora turističke zajednice na temelju javnog natječaja imenuje te razrješava turističko vijeće.

Povjerenstvo ističe kako se zabrana propisana člankom 17. stavkom 2. ZSSI/21-a odnosi samo na obveznike koji svoju dužnost obnašaju profesionalno.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Nadalje, odredbama Zakona o turističkim zajednicama i promicanju hrvatskog turizma propisano je da je skupština upravno tijelo turističke zajednice te da je turističko vijeće izvršno tijelo skupštine, dok iz odredbi istog Zakona proizlazi da poslovi direktora turističke zajednice ne predstavljaju zabranjene poslove upravljanja poslovnim subjektom iz članka 18. stavka 1. ZSSI/21-a, već da se radi o obavljanju izvršnih poslova.

Slijedom navedenog, obveznik Lovro Miklaužić uz volontersko obnašanje dužnosti zamjenika gradonačelnika Grada Popovače može biti zaposlen kao direktor TZ Grada Popovače te za navedeno primati plaću, dok bi uz profesionalno obnašanje navedene dužnosti mogao obavljati poslove direktora TZ Grada Popovače stalno i redovito samo uz prethodno odobrenje Povjerenstva iz članka 17. stavka 2. ZSSI/21-a.

Povjerenstvo ukazuje obvezniku da je dužan prilikom podnošenja godišnje imovinske kartice prijaviti Povjerenstvu prihode stečene obavljanjem posla direktora TZ Grada Popovače.

Člankom 9. stavkom 1. ZSSI/21-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ukazuje obvezniku da je dužan, sukladno članku 9. ZSSI/21-a, izuzeti se od svakog, pa i posrednog oblika sudjelovanja u nastanku eventualnih poslovnih odnosa Grada Popovače s TZ Grada Popovače u kojoj obnaša funkciju direktora, ako bi se povodom obnašanja dužnosti zamjenika gradonačelnika našao u situaciji odlučivati o tome, jer bi na taj način pravilno upravljao situacijom potencijalnog sukoba interesa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Lovro Miklaužić, elektronička dostava
2. Objava na internetskoj stranici Povjerenstva
3. Pismohrana